Hør Trump synge Eminem takket være kunstig intelligens

Advarsel: Det er mere interessant end det er godt. Som at se på et trafikuheld. En ny video, hvor Donald Trump synger Eminem-nummeret Lose Yourself er blevet uploadet til Youtube. Det er dog ikke præsidenten i egen person, der har haft mikrofonen i hånden; Sangen er resultatet af et neuralt netværk, hvor en kunstig intelligens er trænet i Trumps stemme og talemønstre.

Algoritmen er ikke perfekt – i beskrivelsen under videoen står der, at den kunstige intelligens endnu ikke har fået nok træning til at kunne gengive alle tekstens ord. For eksempel mangler der enkelte ord i teksten, ligesom Trumpinem synger ”his palms are sweety” i stedet for ”sweaty”. Der er også visse udfordringer med hastigheden; nogle steder er ordene trukket ud – andre steder er hastigheden sat op.

Hjælp fra Google

Nummeret er lavet med hjælp fra forskning (hent som PDF) der blev udgivet sidste år af Googles AI Labs, hvor forskerne regnede ud hvordan de kunne træne en kunstig intelligens til at generere tale der lyder som en eksisterende persons stemme.

Sangen med Trumpinem er et sjovt eksempel, men perspektiverne i teknologien er pænt skræmmende. Om få år kan vi måske ikke vide os sikre på, overhovedet, om personer i virkeligheden har sagt det, vi hører …

Hør Trump synge Eminem takket være kunstig intelligens